Ébúg yā é ngázu kwí ábə Yeremías, é sɔ̂ ábə Ǹtondôbə: 2Vógólán bibúg yā élad dzí; wayi byá kǎd bǒd yā Yúda ai ébá bə́ tɔ̄á á Yērúzalɛm. 3Wayi bɔ́ kâd nâ: Ǹtondôbə Zambá Ísraɛ̂l a kɔ́bɔ̄ nâ: Amalá ai é mod a yi bɔ̌ təge vógolǒ bībúg yā élad 4mə ngátə́le běsōá ámōs mə̄ ngávaa bɔ́ á ńnam Égîptɛn, ébē ndóan bikie, ńdɔ mə ngádzó ai bɔ́ nâ: Vógólán kíŋ dzama, mǐ bɔ̄ fə anə́ ḿból mābéndē mínā, eyɔ̌ŋ te myǎyi bɔ áyɔŋ dáma, maa mə́ ńtɔ̄á Zambá wāān, 5nə́ mə́ dzálā mə́tīŋ mə̄ ngálíg bēsōá, nə́ mayi bɔ́ və̄ é sí yāfúguzu ai mənyáŋ ai wé, anə́ nálā ó nə̄ ámōs bēn dī. Ńdɔ mə ngáyalan nâ: Owé! ǎ Ńtondôbə ! 6Ńdɔ Ǹtondôbə a ngádzó ai ma nâ: Yédégán bíbúg bísə̄ bí á bə̄tísɔ̌n yā Yúda ai miǹdzɔ́ŋ yā Yērúzalɛm, wa nâ: Vógólán bíbúg yā élad dzí, mǐ nyīē fə̄ byá. 7Amú mə̄ ngálə́b bēsōá éyɔŋ mə ngávaa bɔ́ á ńnam Égîptɛn; ńdɔ̄ áfə malə́b bɔ́ a zaa kwí ábōg dī, təge ku sɔ́m, ma ai bɔ nâ: Vógólán kíŋ dzama ! 8Á kə̄ kwī bə́ təge vógolo ngə́ ákə́ə̄ álɔ̄: mod ósə a toŋ hə oyág yā ḿbə̂ ǹnə́m wōē. Ńdɔ̄ hḿ mə̄ ngábɔ̄ nâ bíbúg bísə̄ yā élad dzí bí tóbán ai bɔ́, élad mə ngábéndē bɔ́ naa bə́ nyīē, ńdɔ̄ bá ndzí kig nyie. 9Ǹtondôbə nyé ai ma nâ: bǒd yā Yúda ai ébá yā Yērúzalɛm bə́ nə ǹwéán óyílí tóé ! 10Bə́ dúgan yǎ á bivǔs bēsīā bábán yā bə́ ngábɛn vógolǒ bībúg byáma: ḿbɔ̄ bálí bɔ̂ bə́ ngákə yǎ fə̄ bâtoŋ bəzambá bə̄fə́ nə́ bə́ sye bɔ́, ndâ bod Ísraɛ̂l ai ndâ bod Yúda ésə ě man yǎ tsam élad mə ngálad ai běsīā bábán. 11Asú tē hḿ Ńtondôbə énye a kɔ́bɔ, mazu bɔ́ kúb ámalá yā mod a sə́ kig dzǎm túb; bâyi ma lɔ́ŋ ekígá, ma təge bɔ́ yalan. 12Abǒg tē hḿ bə̄tísɔ̌n yā Yúda ai bǒd yā Yērúzalɛm báyi lóē bəzambá bábán yā bádīgi otú, hədá bəzambá bə́tē bâyǐ kig bǐ ngul yá ákodě bɔ̄ á mə̄lú mə́ ámalá dábán.